Da je kava neodoljiv napitak na hrvatskim prostorima gotovo je poznat statistički podatak, koji uz ostalo stanovnike ovdašnjih prostora svrstava u sam vrh svjetskih \"kavopija\". No, hrvatski građani imaju cijeli niz zanimljivosti vezanih uz ispijanje najdražeg napitka.

Potrebu ispijanja kave na našim prostorima imaju već srednjoškolci, koji se sve češće s ulaskom u pubertet počaste i prvom šalicom kave. To je za njih svojevrsno krštenje i ulazak u svijet odraslih, a po mnogima znatno manje štetna navika nego ispijanje alkohola.

- Kod nas se kava pije već od mladih dana, iako to nije odmah ona jaka, \"turska\" kava, već različiti derivati kave odnosno instant napici. S godinama svatko odabere svoju vrstu kave koja mu odgovara, pojašnjava Teo Smrkić, komercijalni direktor tvrtke Spaz specijalizirane za postavljanje i prodaju toplih napitaka u samoposlužnim aparatima.

Kava se pije količinski gotovo ravnomjerno u svim krajevima Hrvatske, te jednako među oba spola. Razlike su samo u okusima - muškarci vole jaču kavu pa najčešće konzumiraju espresso kavu, dok pripadnice ljepšeg spola popularnu \"nesicu\".

Dnevno se popije 4 šalice kave, najviše kad kiša pada

- Kava se najviše pije ujutro i tijekom prijepodneva, a ukoliko je kišno vrijeme onda se kava pije gotovo cijeli dan, otkriva Smrkić dodajući kako Zagreb i dalmatinski krajevi više vole espresso kavu, dok je Slavonija sklonija instant napicima.

Sve su popularnije vrste kave s različitim okusima, pa su se tako već ustalite kod \"kavopija\" navike konzumiranja ovog popularnog napitka s okusom vanilije, čokolade, ali nisu rijetkost i znatno neobičniji okusi.

Prema procjenama prodavača kave, na hrvatskom tržištu je najzastupljenija robusta kava, koja je porijeklom iz Brazila, uvozi se i iz Indije, a najveća je proizvodnja ove sorte u Vijetnamu. Često se koristi i kava arabica, ali nerijetko upravo ove dvije sorte čine opojnu kombinaciju prvog jutarnjeg napitka čak 90 posto hrvatskih građana.

- Dnevno se u Hrvatskoj popije 3 do 4 šalice kave, a ako se to preračuna u novac, riječ je o navici koja stoji između 200 kuna (za kave iz automata) do čak 1000 kuna mjesečno koji preferiraju naviku ispijanja kave u kafiću, izračunali su u Spazu.

Novinari, policajci, liječnici najveće kavopije

Gledano po profesijama, najviše kave u Hrvatskoj piju profesije koje zahtjevaju visoku radnu koncentraciju, ali i struke vezane uz sjedalački posao poput tajnica, administrativnih zanimanja ili IT stručnjaka.

Velike količine kave ispijaju zaposleni koji rade noću poput policajaca, noćnih čuvara, ali i zaposlenika na dežurstvima u bolnicama. Među profesijama koje se \"diče\" titulom najvećih kavopija svakako su i novinari, kažu stručnjaci za ove gastro-navike.